Myhre trekker frem Vegard Forrens overgang til Southampton som et eksempel.
- Bare se på Forren. Han dominerte her hjemme forrige sesong og gjorde det godt på landslaget. Han var riktignok uheldig med et managerskifte, men han har likevel ikke spilt en eneste kamp. Nå har de i tillegg kjøpt seg en ny stopper, sier Myhre.
John Arne Riise har selv sju sesonger bak seg i Liverpool, og skal snart starte på sitt tredje år i Fulham. Mye tyder på at han kommer til å runde 300 Premier League-kamper før vi kommer til september.
32-åringen er også skeptisk til alle spekulasjonene som svirrer rundt Norges unge lovende, og overganger til Fotballøya.
- Jeg kjenner ikke Tippeligaen like godt som Deila, men Premier League er tøft. Jeg er helt sikker på at det er flere norske talenter som kan være aktuelle en gang i fremtiden, men om de er gode nok per dags dato er heller tvilsomt, sier Riise til Dagbladet.